Tá bagairt déanta ag an Aontas Eorpach
go gcuirfear smachtbhannaí trádála i bhfeidhm ar an Íoslainn agus ar na hOileáin Fharó
mar gheall ar an scrios mídhleathach,
mar a thugann an tAire Talmhaíochta, Bia agus Mara, Simon Coveney air,
atá déanta ar an stoc ronnach san Aigéan Atlantach Thuaidh.
D'ardaigh an tír seo agus an Bhreatain an cheist
ag cruinniú airí iascaireachta sa mBruiséil ar maidin.
Is fiú billiún Euro in aghaidh na bliana tionscal na hiascaireachta ronnach
agus is leis an Aontas Eorpach thart ar 60% de sin.
Roinneann an Iorua, an Íoslainn agus Oileáin Fharó an chuid eile eatarthu.
Ach tá ró-iascaireacht ronnach curtha i leith na hÍoslainne agus na n-Oileáin Faró.
Dúirt an tAire Talmhaíochta, Bia agus Mara, Simon Coveney, sa mBruiséil inniu
gurb é an ronnach an acmhainn is luachmhaire atá againn sa tír seo
agus dhéanfadh an ró-iascaireacht atá curtha i leith iascairí na hÍoslainne
agus na n-Oileáin Fharó slad ar an tionscal luachmhar sa tír seo.
Dúirt sé gur rug an Íoslainn ar 150 míle tonna ronnach anuraidh
agus go raibh sé beartaithe ag an tír breith ar an méid céanna i mbliana.
Ag labhairt dó sa mBruiséil dúirt an tAire Coveney
nach bhféadfadh an tAontas Eorpach idirbheartaíocht a dhéanamh
ar bhallraíocht na hÍoslainne san Aontas
mura raibh an dá thaobh in ann theacht ar shocrú
faoin tslí is fearr iascaireacht a dhéanamh ar an ronnach.
Ag an gcruinniú sa mBruiséil inniu bhagair an tAontas Eorpach
smachtbhannaí trádála ar an Íoslainn agus ar na hOileáin Fharó
mar gheall ar an slad mídhleathach, mar a thug an tAire Coveney air,
atá á dhéanamh acu ar an stoc ronnach san Atlantach Thuaidh.
D'aontaigh an Coimisiún Eorpach tús a chur leis na smachtbhannaí inniu
tar éis d'Éirinn agus don Ríocht Aontaithe an cheist a ardú
ag cruinniú airí iascaireachta sa mBruiséil.
Caoimhe Ní Laighin, nuacht TG4.